**29. Међународна ликовна колонија „Погановски манастир“ 2021**

**10. – 17. септембра 2021. године**

**Конкурс за учешће**

Међународна ликовна колонија „Погановски манастир“ основана је са циљем да афирмише и популарише ликовну уметност и одржава се у континуитету од 1993. године. Фокус активности и рада на колонији је у порти и околини манастира Свети Јован Богослов крај села Поганово и Парку природе кањона реке Јерме. Од оснивања до данас на колонији су узели учешће преко 280 уметника из разних крајева земље и света, као и уметника пореклом из Димитровграда и околине који су фонду Галерије поклонили преко 560 уметничких творевина, различитих техника и стилова.

Организатор колоније је Галерија „Методи Мета Петров“ која функционише у оквиру Центра за културу из Димитровграда.

Услови учешћа на колонији су следећи:

* На колонији могу учествовати само академски уметници
* Обезбеђен је смештај и исхрана током боравка (7 пуних пансиона) у етно кућама у селима у околини манастира.
* Обезбеђен је сликарски и други материјал за рад (штафелаје, платна 100х70, боје, терпентин, ланено уље или други материјал уз претодни договор са учесницима приликом пријаве). Прибор за сликање носе сами уметници.
* Путни трошкови се надокнађују у висини повратне аутобуске карте од места пребивалишта до Димитровграда и назад, oдносно од граничног прелаза - уласка у Републику Србију до Димитровграда, за учеснике из иностранства.
* Са уметницима се потписује уговор о донацији две слике - уметничка рада
* Септембра 2022. се организује изложба донираних радова, за коју се припрема и штампа каталог и позивају учесници на отварање исте и дружење уз надокнаду путних трошкова.
* Сви учесници колоније морају имати потврду о вакцинацији против вируса КОВИД – 19

Програм рада колоније је следећи:

**10.09.2021 (петак)**

Долазак учесника и смештај.

Отварање изложбе радова учесника прошлогодишње колоније.

Коктел и дружење

**11.09.2021 (субота)**

Упознавање уметника са локалитетом и местом за стварање.

Заједничка вечера са учесницима прошлогодишње колоније.

**12.09.2021 (недеља) – 16.09.2021. (четвртак)**

Стварање ликовних радова у амбијенту кањона реке Јерме и Погановском манастиру. Организација посета Димитровграду и околини у циљу упознавања и промоције града.

**17.09.2021 (петак)**

Потписивање уговора, предаја радова.

Испраћај гостију.

Пријаву за учешће и пратећу документацију треба послати до 25. јула 2021. године на е-mail: galerijammpetrov@gmail.com

Организациони одбор ће на основу приспеле документације извршити селекцију.

Коначни списак уметника биће истакнут на сајту, а сви одабрани уметници биће обавештени путем телефона и e-mail-a.

Димитровград, 25.06.2021 г.

Николајча Манов, директор Центра за културу

Саша Костов,

 в.д. управник галерије